遊雲龍張氏山居
作者：賀鑄
朝代：宋

paragraphs: 昔聞張逸民，卜築雲龍山。
東望結遐想，喜得彭城官。
一語定襟契，宛如平生歡。
招携屬休沐，投此蘿薜間。
女僕候門巷，青袿雙翠鬟。
蘇齋軒戶明，餠火焚椒蘭。
寶墨鬼神護，清詩冰玉寒。
森然拱簷霤，架石排琅玕。
東趨放鶴亭，磴道披茅菅。
指顧百村落，炊烟林莽間。
日脚灑平陸，兩山如斷環。
淒風振晚葉，坐怯衣裘單。
引領紫霄極，飄颻如可干。
緬懷眉山公，五馬來遊盤。
酣興走顛筆，蒼崖即鑱刊。
午年仲冬月，雪野雲彌漫。
掃石坐舒嘯，惠泉烹鳳團。
當時詫盛集，千古陋逵安。
俛仰迹遂陳，斯人久泥蟠。
我來後千日，逸躅何由攀。
遇勝不能賦，俯尋塵路還。
山英移未勒，時款白雲關。